ནང་བསྟན་དཔལ་འབྱོར་རིག་པ་ཞེས་པའི་ཐ་སྙད་འདི་རང་ཅག་གི་གཞུང་དུ་མ་གྲགས་པས་མང་བོ་ཞིག་ཧ་ལས་པ་ལ་ཁག་མེད་དེ།ནང་བསྟན་མཚན་ཉིད་རིག་པ་ཞེས་པ་ཡང་དེང་འདིར་གྲགས་པ་ཞིག་ཡིན་པས་ན་ནང་བསྟན་མཚན་ཉིད་རིག་པ་བདག་གི་སྟོན་པའི་གསུང་མིན་པར་མི་འགྱུར་བ་དང་།ནང་བསྟན་གསོ་བ་རིག་པ་དང་།ནང་བསྟན་སྒྲ་རིག་པ།ནང་བསྟན་སེམས་ཁམས་རིག་པ་སོགས་ཀྱི་ཐ་སྙད་ཀྱང་རང་ཅག་གི་གཞུང་དུ་མ་བྱུང་བས་ན་དེ་དག་ཀྱང་ནང་བའི་བསྟན་པ་མ་ཡིན་པར་གཏན་ནས་མི་འགྱུར་བ་བཞིན་ནོ།།ལྷག་པར་དཔལ་འབྱོར་རིག་པ་ཞེས་པའི་རིག་པ་འདི་ནི་རང་རེར་གཏན་ནས་མེད་པ་ཞིག་མིན་ན་ཡང་མང་བོ་ཞིག་གིས་ད་དུང་གོ་བ་ལོན་ཀྱིན་མི་འདུག་མོད་རང་རེའི་རིག་གནས་སུ་འབྱུང་བཞིན་པའི་བསྟན་བཅོས་དང་རྣམ་གཞག་གི་གོ་དོན་ལས་མེད་དེ།རིག་པ་ཞེས་པའི་ཐ་སྙད་འདིརབོད་རྒྱ་ཚིག་མཛོད་ཆེན་མོལས་བསླབ་པར་བྱ་བའི་གཞི་ཞེས་འགྲེལ་པ་དེ་འདྲ་གནད་ལ་བབས་མེད་མོདདག་ཡིག་གསར་བསྒྲིགསལས།ཤེས་པར་བྱ་བའི་དོན་སྟོན་པའི་བསྟན་བཅོས་སོགས་ཀྱི་མིང་སྟེ་ཞེས་འགྲེལ་བ་ནི་ཤིན་ཏུ་ལེགས་སོ།།དཔེར་ན་ཁ་དོག་གི་རྣམ་གཞག་ལ་ཁ་དོག་རིག་པ་དང་།གཏན་ཚིགས་ཀྱི་རྣམ་གཞག་ལ་གཏན་ཚིགས་རིག་པ།རྒྱལ་བོའི་ལུགས་ཀྱི་བསྟན་བཅོས་ལ་སྲིད་དོན་གྱི་རིག་པ།མི་ཆོས་རིག་པའི་བསྟན་བཅོས་ལ་མི་ཆོས་ཀྱི་རིག་པ་ཟེར་བ་ལས།རིག་པ་ཞེས་པའི་ཐ་སྙད་འདི་སྦྱར་ན་རང་རེ་ལ་གཏན་ནས་མེད་དགོས་པ་ཞིག་ག་ལ་ཡིན།